ལྷ་མོ་འདི་ཉིད་ཨུ་རྒྱན་གྱི་གནས་ནས་པཎྚི་ཏ་གསང་པ་ཤེས་རབ་སྟེ།མཚན་གཞན་ལ་ཨཱཙརྱ་དམར་པོ་ཞེས་པས་སྤྱན་དྲངས།ཁོས་གནུབས་རྣམ་པ་གཉིས་ལ་གནང་།དེ་གཉིས་ལ་ཞལ་པྲཛྙཱ་གུ་རུས་གསན།དེ་ནས་རིམ་པར་བརྒྱུད་དེ་འཇམ་དབྱངས་འཁོན་སྟོན་གྱིས་སྤྱན་དྲངས་ནས་བོ་དོང་ཨེའི་ཆོས་སྐྱོང་དུ་བསྐོས།དེ་ནས་འཇམ་དབྱངས་ཆོས་བཟང་དཔལ་བ་ལ་རྗེ་དགེ་འདུན་གྲུབ་པས་གསན།དེ་ལ་རྡོ་རྗེ་འཆང་ཀུན་དགའ་རྒྱལ་མཚན་གྱིས་གསན།དེ་ཡང་དཔལ་ལྡན་དམག་ཟོར་རྒྱལ་མོའི་ཆ་བྱད་ནི།དྲེའུ་རྐྱང་སེར་ག་པ་སྲིན་པོའི་ཐོད་པོའི་སྒང་དང་པགས་པས་གཡོགས་ཤིང་།གོང་རྨེད་དང་སྲབ་མཐུར་གདུག་པའི་སྦྲལ་ལས་བྱས་པ།དེའི་སྟེང་དུ་དཔལ་ལྡན་དམག་ཟོར་གྱི་རྒྱལ་མོ་མཐིང་ནག་ཞལ་གཅིག་ཕྱག་གཉིས་པ།ཕྱག་གཡས་རྡོ་རྗེས་མཚན་པའི་བེ་ཅོན་འཕྱར་ཞིང་།གཡོན་ཐུན་དང་ཁྲག་གི་བཀང་བའི་ནལ་ཐོད་ཐུགས་ཀར་འཛིནཔ།ཞལ་གདངས་ཤིང་མཆེ་བ་རྣོན་མོ་བཞི་གཙིགས་ནས་མི་རོ་རེངས་བོ་ཟ་ཞིང་སྤྱན་གསུམ་དམར་ལ་ཁྲོ་གཉེར་བསྡུས་ཤིང་།དབུ་སྐྲ་ཁམ་སེར་གྱེན་དུ་བརྫེས་ཤིང་སྨིན་མ་དང་སྨ་ར་འབར་བ།སྙན་གཡས་ལ་སེང་གེ་དང་།གཡོན་ལ་སྦྲུལ་གྱིས་བརྒྱན་པ།མི་མགོ་སྐམ་པོ་ལྔས་དབུ་བརྒྱན་ཅིང་།རློན་པ་ལྔ་བཅུའི་དོ་ཤལ་བྱས་པ།སྐུ་ལ་ཁྲག་གི་ཐིག་ལེ་དང་ཞག་གི་སོར་རིས།ཐལ་ཆེན་གྱི་ཚོམ་བུས་བྱུགས་ཤིང་།སྤྱི་བོར་ཟླ་བ་དང་།ལྟེ་བར་ཉེ་མའི་དཀྱིལ་འཁོར་འཆར་ཞིང་།དར་ནག་གི་ལྷབ་ལྷུབ་དང་།མི་ལྤགས་ཀྱི་གཡང་གཞི།རེ་བ་ནག་པོས་སྟོད་གཡོགས་ཤིང་།སྟག་གི་པགས་པ་རློན་པའི་ཤམ་ཐབས་ལ་སྦྲུལ་ཉིས་གཤིབས་ཀྱི་སྐ་རགས་བྱས་པ།སྒའི་སྔ་ཤ་ལ་ནད་རྐྱལ་དང་།ཚོན་གྱི་དྲུ་གུ་ཕྱི་ཤ་ལ་འཕྱང་ཞིང་།འཁྲམ་ཤིང་རྐེད་ལ་གཟེར་བ།བྱང་དམར་གྱི་ཁྲེས་པོ་དང་།ཤོ་རྡེའུ་དཀར་ནག་སྔ་ཤ་ལ་འཕྱར་ཞིང་།དབུ་ལ་རྨ་བྱའི་གདུགས་ཕུབ་པའོ།།